BalatonBor szabályzat   
2025. évjárat

A BalatonBor Olaszrizlingből készül, jó ivású, ugyanakkor tartalmas balatoni bor, elsősorban a gasztronómia és a régiós értékesítés számára. A BalatonBor az első termelői összefogásra épülő régiós bormárka Magyarországon, ezért joggal mondhatjuk, hogy „a Balaton Bora”. A BalatonBor a Balatoni Kör és a Rizling Generáció közös terméke, de bárki készítheti, aki megfelel az alábbi feltételeknek.

Az objektív paramétereken túl a termék minőségét egy, a Balatoni Kör és a Rizling Generáció által összehívott bíráló bizottság garantálja. Kizárólag a borbírálaton megfelelt borokból készülhet BalatonBor, melynek eredményét minden jelentkező önmagára kötelező érvénnyel ismeri el.

**Küldetés:**

A BalatonBor régiós termék létrehozásával közös célunk a Balaton körüli szőlőterületeken gazdálkodók piaci helyzetének stabilizálása, alkupozíciójuk erősítése. Az általuk termelt jó minőségű szőlő számukra kedvező áron történő felvásárlása, ezáltal egy minden piaci szereplő számára előnyös fair-trade termék létrehozása.

Hosszú távon egy alulról szerveződő régiós integrátori rendszer előmozdítása, végső soron a balatoni szőlők megújítása, a borok számára stabil hazai és külföldi piacok kiépítése, valamint a tó körüli termőterületek növelése.

**Szőlészeti-borászati paraméterek:**

● alkoholtartalom 11,5-13 % vol között

● maradékcukor tartalom maximum 4 g/l

● erjesztés minimum 75% acéltartály és maximum 25% ászokhordó

● friss, de fajtajelleges aromák, illatos fajtákra jellemző karaktert kerülve

● érlelés minimum 3 hónap (palackozás előtt)

● érlelés minimum 75% acéltartály és maximum 25% ászokhordó

● forgalomba hozatali kategória: Balaton OFJ

**Arculat:**

● egységes, meghatározott típusú burgundi palack (hulló falevél színű)

● egységes csavarzár

● egységes címke, ahol csak a termelő neve a különbség

● egységes karton

**Kereskedelem:**

● minimum 1200 palack/ év/ termelő, maximum 20 000 palack/ év / Termelő   
● minden pincészet a saját kereskedelmi rendszerében értékesí, megkötések nélkül

● a Balatoni Kör és a Rizling Generáció vállalja, hogy a márkanév használati díjat a termék kommunikációjára és marketingjére fordítja

**Részvételi feltételek:**

● felvásárolt szőlő alapanyag esetén a fair-trade szellemiség szerinti felvásárlási ár (irányadó, ajánlott ár: 130 Ft/kg)

● szőlészeti-borászati paraméterek betartása

● borbírálat eredményének elfogadása

● arculat teljes körű elfogadása, használata

● kereskedelmi feltételek elfogadása

● a márkanév használati díj elfogadása és időbeli befizetése

● a csomagolóanyagok díjának vállalása és időbeli befizetése / kifizetése

**Pénzügyi feltételek:**

● a bírálatra való nevezés díja: 5.000, - Ft (ÁFA nélküli ár) / minta, mely a Balatoni Körnek kerül megfizetésre

● a márkanév használati díjat a résztvevők a készített palack számmal arányosan fizetik.

● márkanév használati díj, mely a Balatoni Körnek kerül megfizetésre.   
  
0 - 3.600 palackig 30 Ft/palack  
3.600 - 7.200 palackig 20 Ft/palack   
7.200 - 20.000 palackig 10Ft/palack

**A résztvevők vállalják, hogy**

● a csavarzárat közösen rendelik, mely költségét a meghatározott gyártó cégnek fizetik meg (ennek költsége a teljes mennyiségtől függően 35-45 Ft között/csavarzár várható).

● 12 palack BalatonBort és/vagy Hegybort közösségi hozzájárulásként leadnak a Balatoni Kör számára.

● a címkét közösen rendelik, mely költségét a meghatározott gyártó cégnek fizetik meg (ennek költsége: 18-30 Ft között/első és hátcímke várható)

● új résztvevő esetén a címke grafikai tervezési egyszeri költsége vagy módosítási díja 60.000 Ft, mely Rekeczki Roland grafikus részére fizetendő

● amennyiben kartonba csomagolják a terméket, úgy kizárólag a Balatoni Kör által biztosított kartont használják (karton költsége 140-150 Ft között/karton várható)

● a Balatoni Kör által meghatározott palackot maguk vásárolják meg, javaslatot teszünk beszerzési forrásra.

● a minta leadásokat elindítja a forgalomba hozatali folyamatot és a megfelelő engedélyszámot leadja legkésőbb a sikeres bírálat után legkésőbb 14 nappal.

**Bírálati időpontok a 2025-ös évjárathoz:**

2024. november 6. szerda 11:00. óra – Szentantalfa, Dobosi Birtokközpont (BalatonBor/Hegybor)   
2025. február 8. szerda 11:00 óra - Szentantalfa, Dobosi Birtokközpont (BalatonBor/Hegybor)   
2025. március 18. kedd 11:00 óra - Szentantalfa, Dobosi Birtokközpont (BalatonBor/Hegybor)

Egyedi bírálati időpont minimum 3 Balaton Bor projekt tag részvételével– 50 ezer Ft/ alkalom.

**BalatonBor projekt tagok:**

Dobosi Győző

ifj. Bujdosó Ferenc

Androsics Ferenc

Laposa Bence

Ruppert Márton

Barabás Barna

Hujber Kata

Bacskai István

**Jelentkezési információk:**

Jelentkezési szándék elküldése és a BalatonBor/HegyBor-ként letölteni kívánt tétel tervezett palack számának megadásával a jelentkezési lap elküldésével a   
titkar@balatonikor.hu címre, vagy ezen a linken:

<https://docs.google.com/forms/d/e/1FAIpQLSfS4sBSaSm7-SB10FSe-TIymlgBQjjYUY7rzj1DAfItCwDdQw/viewform?usp=dialog>

Pincészetenként maximum 3 tétel nevezhető és tételenként 3 palackot kell leadni mintának a bírálatra, három bírálati időponton lehetséges a nevezés egy kategóriában.

**Leadási helyszínek:**

Borbírálati minta leadása a bírálat előtt legkésőbb két munkanappal:

Dobosi Pincészet: 8272 Szentantalfa, Fő u. 81. (08:00 – 15:00)

Bujdosó Szőlőbirtok és Pincészet: 8638 Balatonlelle, Várszói út (08:00 – 15:00)

**Bírálati díj befizetése:**

Bírálati díj befizetése a nevezést követően kiállított számla ellenében utalással

5.000, -Ft (Áfa nélkül) / minta

Név: Balatoni Kör Egyesület

Számlaszám: 11748052-24857552

FONTOS: Megjegyzésben a számla sorszámát, a pincészet nevét és címét kérjük feltüntetni